**Všeobecne záväzné nariadenie obce Oravská Polhora č. 2/2016**

**o zabezpečení odvádzania odpadovej vody verejnou kanalizáciou v katastrálnom území obce Oravská Polhora v mieste, kde je verejná kanalizácia vybudovaná.**

Obecné zastupiteľstvo obce Oravská Polhora podľa § 6 zákona č. 369/1990 Zb. o obecnom zriadení v znení neskorších zmien a doplnkov a v súlade s § 23 ods. 2 zákona č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001Z.z. o regulácii v sieťových odvetviach v znení neskorších zmien a doplnkov (ďalej len zákon o VV a VK)

**v y d á v a**

**všeobecné záväzné nariadenie (ďalej len VZN)**

 **§ 1**

**Predmet a účel**

Účelom VZN je zabezpečenie odvádzania a čistenia odpadovej vody, ktorá vzniká v nehnuteľnostiach v katastrálnom území  obce Oravská Polhora, prostredníctvom verejnej kanalizácie vybudovanej v rámci stavby „Zásobovanie vodou a kanalizácia oravského regiónu, etapa 2“, spôsobom v súlade so zákonom o VV a VK.

**§ 2**

**Uloženie povinnosti vlastníkovi nehnuteľnosti**

Obec Oravská Polhora ukladá v súlade s § 23 ods. 2 zákona o VV a VK vlastníkovi nehnuteľnosti nachádzajúcej sa v katastrálnom území obce Oravská Polhora v mieste verejnej kanalizácie vybudovanej v rámci stavby „Zásobovanie vodou a kanalizácia oravského regiónu, etapa 2“, na ktorej vznikajú odpadové vody povinnosť:

* zabezpečiť odvádzanie odpadovej vody prostredníctvom verejnej kanalizácie vybudovanej v obci,
* za tým účelom splniť technické podmienky Oravskej vodárenskej spoločnosti, a. s., ktoré sú prevádzkovateľom verejnej kanalizácie, týkajúce sa najmä miesta a spôsobu pripojenia nehnuteľnosti na verejnú kanalizáciu,
* uzatvoriť zmluvu o pripojení a zmluvu o odvádzaní odpadovej vody s  prevádzkovateľom verejnej kanalizácie.

Povinnosť neplatí pre vlastníka nehnuteľnosti, ktorý má vydané povolenie príslušného orgánu štátnej správy na iný spôsob nakladania s odpadovými vodami, t.j. povolenie Okresného úradu Námestovo, odbor starostlivosti o životné prostredie vydané na vypúšťanie odpadových vôd do povrchových alebo podzemných vôd v súlade s § 17, 37,38 zákona 364 / 2004 Z.z. o vodách v znení neskorších predpisov.

**§ 3**

**Určenie doby**

Obec Oravská Polhora ukladá vlastníkovi nehnuteľnosti splniť povinnosti uvedené v § 2 tohto VZN najneskôr v lehote do 9 mesiacov od vydania užívacieho povolenia na skúšobnú prevádzku. V prípade nesplnenia povinnosti vlastníkom nehnuteľnosti v stanovenom rozsahu a termíne, prevádzkovateľ verejnej kanalizácie predloží podnet na správne konanie za porušenie zákona o VV a VK na Okresný úrad Námestovo, odbor starostlivosti o životné prostredie.

**§ 4**

**Schválenie a účinnosť**

1. Návrh VZN bol zverejnený na úradnej tabuli obce Oravská Polhora od 10.06.2016 do 27.06.2016.

2. VZN č. 2/2016 bolo schválené Obecným zastupiteľstvom obce Oravská Polhora dňa 25.11.2016 uznesením č. 7/2016.

3. Schválené VZN bolo zverejnené na úradnej tabuli obce Oravská Polhora od 26.11.2016 do 11.12.2016.

4. VZN nadobúda účinnosť dňom 12.12.2016.

 **Ing. Michal Strnál, starosta obce**